
Parlamentul  României

Camera  Deputaţilor
Comisia pentru Sănătate şi Familie
            Nr. 28/125/ 26 mai 2011
BIROULUI PERMANENT 

AL

CAMEREI DEPUTAŢILOR,

Vă înaintăm, alăturat, raportul de înlocuire asupra propunerii legislative privind controlul bolilor cu transmitere sexuală (BTS) şi SIDA, (Pl 588/2001), înaintat Comisiei pentru sănătate şi familie pentru reexaminare în fond,  cu adresa nr.588 din 10 septembrie 2002.

La întocmirea raportului , Comisia pentru sănătate şi familie a avut în vedere  avizul Comisiei juridice, de disciplină şi imunităţi nr.588/26.09.2002,  avizul Comisiei pentru drepturile omului, culte şi problemele minorităţilor naţionale nr.25/585/07.02.2002,  avizul Comisiei pentru muncă şi protecţie socială nr.27/496/07.03.2002,  avizul Consiliul Legislativ nr.1244/22.11.2001, precum şi punctul de vedere al Guvernului nr.1934/MRP din 17.04.2002.

În raport de obiectul şi conţinutul său, propunerea legislativă face parte din categoria legilor organice.

PREŞEDINTE,
RODICA NASSAR

Parlamentul  României

Camera  Deputaţilor
Comisia pentru Sănătate şi Familie
             Nr. 28/ 125 / 26 mai 2011
RAPORT DE  ÎNLOCUIRE

asupra propunerii legislative privind controlul bolilor 
cu transmitere sexuală (BTS) şi SIDA (Pl 588/2001)
În conformitate cu prevederile art.95 din Regulamentul Camerei Deputaţilor, republicat, Comisia pentru sănătate şi familie a fost sesizată, prin adresa nr.Pl 588 din 10 septembrie 2002, cu reexaminarea , în fond, a propunerii legislative privind controlul bolilor cu transmitere sexuală (BTS) şi SIDA (Pl 588/2001).
La întocmirea prezentului raport de înlocuire, Comisia pentru sănătate şi familie a avut în vedere:

- avizul Comisiei juridice, de disciplină şi imunităţi nr.588/26.09.2002;

-   avizul Comisiei pentru drepturile omului, culte şi problemele minorităţilor naţionale nr.25/585/07.02.2002;

- avizul Comisiei pentru muncă şi protecţie socială nr.27/496/07.03.2002;

-   avizul Consiliul Legislativ nr.1244/22.11.2001;

-   punctul de vedere al Guvernului nr.1934/MRP din 17.04.2002.

Propunerea legislativă are ca obiect de reglementare dezincriminarea prostituţiei, prin asigurarea unui cadru legal de desfăşurare a activităţilor specifice relaţiilor sexuale.
La lucrările comisiei din data de 24.05.2011 au fost prezenţi 17 deputaţi, din totalul de 17 membri ai comisiei.

La dezbaterile care au avut loc în şedinţa comisiei din 24 mai 2011 a participat, în calitate de invitat, domnul Cristian Anton Irimie, secretar de stat în cadrul Ministerului Sănătăţii.

Propunerea legislativă face parte din categoria legilor organice. 

Membrii Comisiei pentru sănătate şi familie au reexaminat propunerea legislativă în şedinţa din 24 mai 2011 şi au hotărât, cu 15 voturi pentru şi 2 abţineri, respingerea propunerii legislative, din următoarele considerente:
- titlul propunerii legislative se află în discordanţă cu conţinutul actului normativ, care vizează prioritar reglementarea „prestări de servicii sexuale contra cost”;
- propunerea legislativă utilizează enunţuri şi denumiri ambigue („Persoanele care prestează activităţi sexuale contra cost”, „Persoanele care beneficiază de serviciile sexuale contra cost”, „Controlul activităţii de prestare servicii sexuale”), prin care se urmăreşte, de fapt, legalizarea prostituţiei, şi nu prevenirea bolilor cu transmitere sexuală;
- propunerea legislativă nu reglementează cu adevărat „Controlul activităţii de prestare de servicii sexuale”, ci transferă această sarcină unor norme metodologice pe care ar urma să le elaboreze, în comun, Ministerul Sănătăţii, Ministerul Muncii, Familiei şi Protecţiei Sociale, Ministerul Administraţiei şi Internelor şi Ministerul Finanţelor Publice. Procedând în acest mod, propunerea legislativă rămâne fără obiect;
- prin Ordinul nr.141/2002 al ministrului sănătăţii şi familiei a fost organizată Reţeaua Naţională de Prevenire şi Control a bolilor transmisibile. De asemenea, la nivelul Guvernului a fost instituită Comisia Naţională de Supraveghere şi Control HIV/SIDA, sub autoritatea Primului Ministru. Ca atare, propunerea legislativă privind controlul bolilor cu transmitere sexuală (BTS) şi SIDA nu se justifică, existând deja norme juridice şi instituţii competente în materie.

PREŞEDINTE,
Rodica NASSAR
Întocmit,
Livia Spînu – consilier parlamentar
Csritina Bologan – consultant parlamentar

